62024TJ0614
SENTENZA TAL-QORTI ĠENERALI (Awla li tiddeċiedi fuq domandi preliminari)
22 ta’ Ottubru 2025 (
*1
)
“Rinviju għal deċiżjoni preliminari – Armonizzazzjoni tal-leġiżlazzjonijiet fiskali – Direttiva 92/83/KEE – Armonizzazzjoni tal-istrutturi tad-dazji tas-sisa fuq l-alkoħol u x-xarbiet alkoħoliċi – Dazji tas-sisa – Alkoħol etiliku – Eżenzjonijiet – Artikolu 27(1)(e) – Produzzjoni ta’essenzi tal-alkoħol etiliku ddestinati għall-preparazzjoni ta’ prodotti tal-ikel u ta’ xarbiet mhux alkoħoliċi b’qawwa alkoħolika li ma teċċedix il-1.2 % fil-volum – Fakultà għall-Istati Membri li jissuġġettaw dawn l-eżenzjonijiet għal kundizzjonijiet”
Fil-Kawża T‑614/24,
li għandha bħala suġġett talba għal deċiżjoni preliminari skont l-Artikolu 267 TFUE, imressqa min-Nejvyšší správní soud (il-Qorti Amministrattiva Suprema, ir-Repubblika Ċeka), permezz ta’ deċiżjoni tas‑6 ta’ Novembru 2024, li waslet fil-Qorti tal-Ġustizzja fit‑13 ta’ Novembru 2024, fil-proċedura
AROCO, spol. s r. o.
vs
Generální ředitelství cel,
IL-QORTI ĠENERALI (Awla li tiddeċiedi fuq domandi preliminari),
komposta, waqt id-deliberazzjonijiet, minn S. Papasavvas, President, T. Pynnä, J. Laitenberger, M. Stancu (Relatriċi) u I. Dimitrakopoulos, Imħallfin,
Avukata Ġenerali : M. Brkan,
Reġistratur: V. Di Bucci,
wara li rat it-trażmissjoni mill-Qorti tal-Ġustizzja tat-talba għal deċiżjoni preliminari lill-Qorti Ġenerali fid‑29 ta’ Novembru 2024, skont it-tielet paragrafu tal-Artikolu 50b tal-Istatut tal-Qorti tal-Ġustizzja tal-Unjoni Ewropea,
wara li rat is-suġġett imsemmi fil-punt (b) tal-ewwel paragrafu tal-Artikolu 50b tal-Istatut tal-Qorti tal-Ġustizzja tal-Unjoni Ewropea u l-assenza ta’ domanda indipendenti ta’ interpretazzjoni fis-sens tat-tieni paragrafu tal-Artikolu 50b tal-imsemmi Statut,
wara li rat il-fażi bil-miktub tal-proċedura,
wara li kkunsidrat l-osservazzjonijiet ippreżentati:
–
għal AROCO, spol. s r.o., minn M. Vojáček, advokát,
–
għall-Gvern Ċek, minn L. Březinová, M. Smolek u J. Vláčil, bħala aġenti,
–
għall-Kummissjoni Ewropea, minn M. Björkland u J. Hradil, bħala aġenti,
wara li rat id-deċiżjoni meħuda, wara li nstemgħet l-Avukata Ġenerali, li taqta’ l-kawża mingħajr konklużjonijiet,
tagħti l-preżenti
Sentenza
1
It-talba għal deċiżjoni preliminari tirrigwarda l-interpretazzjoni tal-Artikolu 27(1)(e) tad-Direttiva tal-Kunsill 92/83/KEE tad‑19 ta’ Ottubru 1992 dwar l-armonizzazzjoni ta’ l-istrutturi tat-taxxi tas-sisa fuq l-alkoħol u x-xorb alkoħoliku (ĠU Edizzjoni Speċjali bil-Malti, Kapitolu 9, Vol. 1, p. 206).
2
Din it-talba tressqet fil-kuntest ta’ kawża bejn AROCO, spol. S r. o. u l-Generální ředitelství cel (id-Direttorat Ġenerali tad-Dwana, ir-Repubblika Ċeka, iktar ’il quddiem l-“awtorità tat-taxxa kompetenti”) dwar ir-rifjut ta’ din tal-aħħar li teżenta mid-dazji tas-sisa l-alkoħol etiliku li jifforma parti mill-kompożizzjoni tal-essenzi mibjugħa minn din il-kumpannija.
Il-kuntest ġuridiku
Id‑dritt tal‑Unjoni
Direttiva 92/83
3
L-Artikolu 19(1) tad-Direttiva 92/83 jipprevedi:
“L-Istati Membri għandhom japplikaw taxxa tas-sisa lil alkoħol etiliku skond din id-Direttiva.”
4
L-ewwel inċiż tal-Artikolu 20 ta’ din id-direttiva jipprevedi:
“Għall-għanijiet ta’ din id-Direttiva l-‘alkoħol etiliku’ jkopri:
–
il-prodotti kollha b’qawwa alkoħolika attwali skond il-volum li teċċedi l-1,2 % volum u li jaqgħu taħt il-kodiċi NM 2207 u 2208, anki fejn dawn il-prodotti jifformaw parti ta’ prodott li jaqa’ taħt Kapitolu ieħor tan-[Nomenklatura Magħquda, li jinsab fl-Anness I tar-Regolament tal-Kunsill (KEE) Nru 2658/87 tat‑23 ta’ Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni ta’ Dwana (ĠU Edizzjoni Speċjali bil-Malti, Kapitolu 2, Vol. 2, p. 382), kif emendat bir-Regolament ta’ Implimentazzjoni tal-Kummissjoni (UE) 2015/1754 tas‑6 ta’ Ottubru 2015 (ĠU 2015, L 285, p. 1, rettifika fil-ĠU 2015, L 288, p. 16) (iktar ’il quddiem in-‘NM’)]”.
5
L-Artikolu 27 tal-imsemmija direttiva jipprevedi, fil-paragrafu 1 tiegħu:
“L-Istati Membri għandhom jeżentaw il-prodotti koperti b’din id-Direttiva mis-sisa armonizzata taħt il-kondizzjonijiet li għandhom jistipulaw għall-iskop li tkun assigurata l-aplikazzjoni korretta u ħafifa ta’ dawn l-eżenzjonijiet u li tkun ipprevenuta xi evażjoni, ħelsien [evitar] jew abbuż:
[...]
(e)
meta użat għall-produzzjoni ta’ essenzi għall-preparazzjonijiet ta’ l-ikel u tax-xorb mhux alkoħoliku b’qawwa alkoħolika li ma teċċedix il-1,2[1.2] % vol.;
[...]”
Direttiva 92/12/KEE
6
L-Artikolu 24 tad-Direttiva tal-Kunsill 92/12/KEE tal‑25 ta’ Frar 1992 dwar l-arranġamenti ġenerali għall-prodotti soġġetti għad-dazju tas-sisa u dwar iż-żamma, ċaqliq u mmonitorjar ta’ dan it-tip ta’ prodotti (ĠU Edizzjoni Speċjali bil-Malti, Kapitolu 9, Vol. 1, p. 179, rettifika fil-ĠU 2015, L 210, p. 39), kif emendata bir-Regolament tal-Kunsill (KE) Nru 807/2003 tal‑14 ta’ April 2003 (ĠU Edizzjoni Speċjali bil-Malti, Kapitolu 1, Vol. 4, p. 335), kien jipprevedi:
“1.   Il-Kummissjoni [Ewropea] għandha tkun assistita minn kumitat imsejjaħ il-‘Kumitat tad-Dazji tas-Sisa’.
[...]
4.   B’żieda mal-miżuri riferiti fil-paragrafu 2, il-Kumitat għandu jeżamina l-materji mqajma mill-president tiegħu, jew fuq l-inizjativa tiegħu nnifsu jew fuq it-talba tar-rappreżentant ta’ Stat Membru, li jirrigwardaw l-applikazzjoni tad-disposizzjonijiet Komunitarji dwar id-dazji tas-sisa.
[...]”
In-NM
7
Il-Kapitolu 22 tan-NM jinkludi l-intestaturi 2207 u 2208, li huma fformulati kif ġej:
Kodiċi NK
Deskrizzjoni
[...]
[...]
2207
Li jintużaw fl-industriji tax-xorb:
[...]
[...]
2208
Alkoħol etiliku mhux żnaturat b’qawwa alkoħolika skont il-volum ta’ inqas minn 80 % vol; spirti, likuri u xarbiet oħra spiritużi:
[...]
[...]
8
Il-Kapitolu 33 tan-NM jinkludi l-intestatura segwenti:
Kodiċi NK
Deskrizzjoni
[...]
[...]
3302
Taħlitiet tas-sustanzi bir-riħa u t-taħlitiet (inkluż soluzzjonijiet alkoħoliċi) b’bażi ta’ waħda jew iktar minn dawn is-sustanzi, li jintużaw bħala materja prima fl-industrija; preparati oħrajn ibbażati fuq sustanzi bir-riħa, li jintużaw għall-manifattura tax-xarbiet:
3302 10
– Li jintużaw fl-industriji tal-ikel u tax-xorb:
– – Li jintużaw fl-industriji tax-xorb:
– – – Preparati li fihom l-aġenti kollha tat-taħwir [tal-essenzi] li jikkaratterizzaw xarba:
[...]
[...]
Linji gwida adottati fil-laqgħa tat‑12, it‑13 u l‑14 ta’ Novembru 2003
9
Skont il-punt 1 tad-dokument tal-Kumitat dwar id-Dazji tas-Sisa intitolat “Linji gwida adottati fil-laqgħa tat‑12, tat‑13, u tal‑14 ta’ Novembru 2003” (Dokument CED Nru 458 tad‑19 ta’ Novembru 2003), “[i]d-delegazzjonijiet jaċċettaw kważi b’mod unanimu li l-eżenzjoni prevista fl-Artikolu 27(1)(e) tad-Direttiva [92/83] tapplika sa mill-produzzjoni jew mill-importazzjoni tal-essenzi aromatiċi tal-Kodiċijiet NM 1302 1930, 2106 9020 u 3302, hekk kif fis-seħħ fid-data tal-adozzjoni ta’ [dawn] il-linj[i] gwida” [traduzzjoni mhux uffiċjali].
Id-dritt Ċek
10
L-Artikolu 3(i) taż-zákon č. 353/2003 Sb., o spotřebních daních (il-Liġi Nru 353/2003 dwar id-Dazji tas-Sisa), fil-verżjoni tagħha applikabbli għall-kawża prinċipali, tipprevedi:
“Għall-iskopijiet ta’ din il-liġi, għandhom japplikaw dawn id-definizzjonijiet
[...]
i)
utent ta’ ċerti prodotti eżentati mid-dazji tas-sisa [...], persuna ġuridika jew fiżika li tirċievi u tuża [...] ċerti prodotti eżentati mid-dazji tas-sisa; l-utenti għandhom il-kwalità ta’ kontribwenti mingħajr l-obbligu li jirreġistraw.”
11
L-Artikolu 71(1)(c) ta’ din il-liġi jipprevedi:
“L-alkoħol etiliku għandu wkoll jiġi eżentat mid-dazji tas-sisa:
[...]
c)
kontenut f’sustanzi għall-essenzi
1. Ix-xarbiet li għandhom qawwa alkoħolika li ma teċċedix 1.2 % fil-volum, jew
2. prodotti tal-ikel oħra ħlief prodotti li jaqgħu taħt l-intestaturi 2207 u 2208 tan-[NM].”
12
L-Artikolu 72(1) tal-imsemmija liġi jipprevedi:
“L-utent għandu jitlob bil-miktub lill-persuna responsabbli għall-ħlas tat-taxxa li l-alkoħol jibbenefika mill-eżenzjoni mid-dazji tas-sisa msemmija fl-Artikolu 71(1)(a), (c), (d), (f) jew (i), l-iktar tard qabel ma l-persuna responsabbli għall-ħlas tat-taxxa tfassal id-dokument ta’ rilaxx għal ċirkulazzjoni libera tal-alkoħol etiliku.”
Il-kawża prinċipali u d-domandi preliminari
13
AROCO hija kumpannija kummerċjali rregolata mid-dritt Ċek li tipproduċi essenzi, koloranti tal-ikel u addittivi tal-ħelu magħmula mill-alkoħol etiliku. Hija tbigħ b’mod partikolari essenzi li jaqgħu taħt l-intestatura 330210 tan-NM li fihom alkoħol etiliku (iktar ’il quddiem il-“ħwawar inkwistjoni”). Dawn l-essenzi huma maħsuba sabiex jagħtu togħma lill-ikel u lix-xorb mhux alkoħoliku u jintużaw b’mod komuni fi fliexken żgħar.
14
Wara kontroll fiskali, l-awtorità tat-taxxa, permezz ta’ avviżi ta’ stima addizzjonali maħruġa fil‑25 ta’ Mejju 2021, imponiet fuq ir-rikorrenti fil-kawża prinċipali dazji tas-sisa fuq l-alkoħol etiliku li jagħmlu parti mill-kompożizzjoni tal-essenzi inkwistjoni, għall-perijodu fiskali minn Jannar 2016 sa Ġunju 2017, għal ammont totali ta’ 736155 koruna Ċeka (CZK) (madwar EUR 29988), flimkien ma’ pagamenti ta’ penalità ta’ CZK 147231 (madwar EUR 5997).
15
L-awtorità tat-taxxa rrifjutat li tagħti lir-rikorrenti fil-kawża prinċipali l-eżenzjoni mid-dazji tas-sisa fuq l-alkoħol etiliku li jagħmel parti mill-kompożizzjoni tal-essenzi inkwistjoni, li hija invokat, minħabba li dawn l-essenzi kienu nbiegħu mhux biss lil utenti, fis-sens tal-Artikolu 3(i) tal-Liġi Nru 353/2003 dwar id-Dazji tas-Sisa, jiġifieri persuni li kienu rċevew dawn il-prodotti u li kienu użawhom għall-preparazzjoni ta’ prodotti tal-ikel u ta’ xarbiet mhux alkoħoliċi b’qawwa alkoħolika li ma teċċedix 1.2 % fil-volum, iżda wkoll lil persuni li ma għandhomx il-kwalità ta’ utenti, b’mod partikolari ktajjen ta’ bejgħ bl-imnut li sussegwentement kienu biegħu l-imsemmija essenzi lil utenti.
16
Ir-rikorrenti fil-kawża prinċipali ressqet ilment kontra l-avviżi ta’ aġġustament maħruġa mill-awtorità tat-taxxa kompetenti, li ċaħditu.
17
Permezz tas-sentenza tagħha tat‑13 ta’ April 2023, il-Městský soud v Praze (il-Qorti Muniċipali ta’ Praga, ir-Repubblika Ċeka) ċaħdet ir-rikors ippreżentat mir-rikorrenti fil-kawża prinċipali kontra din id-deċiżjoni ta’ ċaħda. Din il-qorti qieset, essenzjalment, li l-eżenzjoni mid-dazji tas-sisa fuq l-alkoħol etiliku li jagħmel parti mill-kompożizzjoni tal-essenzi setgħet tingħata biss jekk dawn l-essenzi jinbiegħu lill-utenti, fis-sens tal-Artikolu 3(i) tal-Liġi Nru 353/2003 dwar id-Dazji tas-Sisa, li jimplika li l-imsemmija essenzi ma jinbigħux mill-ġdid mix-xerrejja tagħhom, iżda li dawn jużawhom effettivament għall-preparazzjoni ta’ prodotti tal-ikel u ta’ xarbiet mhux alkoħoliċi b’qawwa alkoħolika li ma teċċedix 1.2 % fil-volum. Barra minn hekk, hija qieset li din il-limitazzjoni tal-eżenzjoni mid-dazji tas-sisa kienet kompatibbli mal-għan tad-Direttiva 92/83 sa fejn din kienet intiża sabiex tipprevjeni kull evażjoni, evitar jew abbuż.
18
Ir-rikorrenti fil-kawa prinċipali ippreżentat appell ta’ kassazzjoni quddiem in-Nejvyšší správní soud (il-Qorti Amministrattiva Suprema, ir-Repubblika Ċeka), li hija l-qorti tar-rinviju.
19
Fl-ewwel lok, dik il-qorti tesprimi dubji dwar il-konformità tal-leġiżlazzjoni Ċeka mad-dritt tal-Unjoni Ewropea. Hija tirrileva li l-Artikolu 27(1)(e) tad-Direttiva 92/83 ġie traspost fl-ordinament ġuridiku Ċek konformement mal-verżjoni bil-lingwa Ċeka ta’ din id-dispożizzjoni, li tissuġġetta l-eżenzjoni mid-dazji tas-sisa fuq l-alkoħol etiliku li jifforma parti mill-kompożizzjoni tal-essenzi għall-użu finali ta’ dawn l-essenzi għall-preparazzjoni jew għall-manifattura ta’ prodotti tal-ikel u ta’ xarbiet mhux alkoħoliċi b’qawwa alkoħolika li ma teċċedix 1.2 % tal-volum. Madankollu, f’verżjonijiet lingwistiċi oħra ta’ din id-dispożizzjoni, il-preparazzjoni jew il-manifattura ta’ dawn il-prodotti tal-ikel u ta’ dawn ix-xarbiet titqies biss bħala l-użu li għalih l-imsemmija essenzi għandhom ikunu intiżi sabiex l-alkoħol etiliku li fih jiġi eżentat.
20
L-imsemmija qorti tispjega li, fis-sentenza tat‑22 ta’ Diċembru 2022, Quadrant Amroq Beverages (C‑332/21, EU:C:2022:1031), il-Qorti tal-Ġustizzja ddeċidiet li huwa l-użu finali tal-alkoħol etiliku li kien jiddetermina l-eżenzjoni mid-dazji tas-sisa u li, f’dan il-każ, dan l-użu kien jitqies, minn naħa, fil-produzzjoni ta’ essenzi li fihom huma stess alkoħol etiliku u, min-naħa l-oħra, fil-produzzjoni ta’ xarbiet mhux alkoħoliċi b’qawwa alkoħolika li ma teċċedix 1.2 % fil-volum. Madankollu, kuntrarjament għall-kawża li tat lok għal din is-sentenza, ma huwiex stabbilit, fil-kawża prinċipali, li l-essenzi inkwistjoni kienu effettivament intużaw għall-preparazzjoni ta’ prodotti tal-ikel u ta’ xarbiet alkoħoliċi b’qawwa alkoħolika li ma teċċedix 1.2 % fil-volum. Għalhekk tqum il-kwistjoni dwar jekk l-użu finali tal-essenzi li fihom l-alkoħol etiliku għall-preparazzjoni ta’ dawn il-prodotti tal-ikel u ta’ dawn ix-xarbiet jistax jikkostitwixxi kundizzjoni ta’ eżenzjoni mid-dazji tas-sisa, fis-sens tal-Artikolu 27(1) tad-Direttiva 92/83.
21
Fit-tieni lok, fil-każ li r-risposta għal din id-domanda tkun fl-affermattiv, il-qorti tar-rinviju tistaqsi dwar jekk il-kundizzjonijiet ta’ eżenzjoni stabbiliti mil-leġiżlazzjoni Ċeka, sa fejn dawn jipprevedu l-benefiċċju tal-eżenzjoni mid-dazji tas-sisa biss fir-rigward tal-persuni li għandhom il-kwalità tal-ewwel xerrejja tal-essenzi waqt il-ħruġ tagħhom mill-arranġament ta’ sospensjoni u li fir-rigward tagħhom ġie stabbilit li huma stess użaw l-essenzi għall-preparazzjoni ta’ prodotti tal-ikel u ta’ xarbiet mhux alkoħoliċi b’qawwa alkoħolika li ma teċċedix 1.2 % fil-volum, skont l-Artikolu 27(1) tad-Direttiva 92/83, huma ġġustifikati minn elementi konkreti, oġġettivi u verifikabbli li jsostnu l-eżistenza ta’ riskju serju ta’ evażjoni, evitar jew abbuż u jekk dawn il-kundizzjonijiet ma jmorrux lil hinn minn dak li huwa neċessarju sabiex jintlaħaq l-għan li għandu jiġi segwit minnhom, jiġifieri li tiġi żgurata l-applikazzjoni korretta u diretta tal-eżenzjonijiet previsti f’din id-dispożizzjoni u li jiġu evitati kull evażjoni, evitar jew abbuż. Hija tirrileva, f’dan ir-rigward, li l-essenzi huma, min-natura tagħhom, faċli ħafna li jintużaw b’mod abbużiv billi jitħalltu b’mod partikolari max-xarbiet alkoħoliċi. Barra minn hekk, hija tqis li l-kunċett ta’ “abbuż” jista’ jiġi interpretat b’mod wiesa’ billi jittieħed inkunsiderazzjoni l-kuntest tas-soċjetà Ċeka u r-relazzjoni tagħha mal-konsum tal-alkoħol. Issa, strument legali li jittrasponi l-Artikolu 27(1)(e) tad-Direttiva 92/83 għandu jipprekludi mhux biss użu abbużiv tas-sistema fiskali permezz tal-użu ta’ essenzi għall-essenzi tal-ispirti, iżda wkoll il-produzzjoni illegali ta’ xorb spirituż.
22
F’dawn iċ-ċirkustanzi, in-Nejvyšší správní soud (il-Qorti Amministrattiva Suprema) iddeċidiet li tissospendi l-proċeduri quddiemha u li tagħmel lill-Qorti tal-Ġustizzja d-domandi preliminari li ġejjin:
“1.
L-issuġġettar tal-eżenzjoni ta’ essenzi (aromi ta’ alkoħol etiliku li jaqgħu taħt il-Kodiċi tan-Nomenklatura Magħquda NM 330210) għal użu effettiv ta’ dawn l-essenzi għall-preparazzjoni ta’ prodotti tal-ikel u tax-xorb mhux alkoħoliku li l-qawwa alkoħolika tiegħu ma jeċċedix volum ta’ 1.2 %, u mhux għaċ-ċirkustanza li dawn l-essenzi jkunu intiżi sempliċement għal dan l-iskop, huwa kompatibbli mal-obbligu ta’ Stat Membru li japplika l-eżenzjoni mid-dazju tas-sisa prevista fl-Artikolu 27(1)(e) tad-Direttiva [92/83]?
2)
Bis-saħħa tal-Artikolu 27(1) tad-Direttiva 92/83, Stat Membru għandu dritt jiddetermina l-kundizzjonijiet għall-applikazzjoni tal-eżenzjoni mid-dazju tas-sisa bil-għan li jiggarantixxi l-applikazzjoni korretta u ċara ta’ dawn l-eżenzjonijiet, kif ukoll sabiex tiġi evitata kull evażjoni, evitar jew abbuż, jekk dawn il-kundizzjonijiet jimplikaw li l-eżenzjoni tkun tista’ tintalab biss mill-ewwel persuna li tkun akkwistat l-essenzi mat-tneħħija tagħhom mis-sistema ta’ sospensjoni tal-ġbir tad-dazji tas-sisa, fejn tali persuna tkun effettivament uriet li użat l-essenzi għall-preparazzjoni ta’ prodotti tal-ikel u ta’ xorb mhux alkoħoliku li l-qawwa alkoħolika tiegħu ma jeċċedix volum ta’ 1.2 %?”
Fuq id-domandi preliminari
Fuq l-ewwel domanda
23
Permezz tal-ewwel domanda tagħha, il-qorti tar-rinviju tistaqsi, essenzjalment, jekk l-Artikolu 27(1)(e) tad-Direttiva 92/83 għandux jiġi interpretat fis-sens li jipprekludi leġiżlazzjoni nazzjonali li tissuġġetta l-eżenzjoni tad-dazji tas-sisa fuq l-alokoħol etiliku li jagħmel parti mill-kompożizzjoni tal-essenzi li jaqgħu taħt l-intestatura 330210 tan-NM għal użu li ġiet prodotta l-prova tiegħu ta’ dawn l-essenzi għall-preparazzjoni ta’ prodotti tal-ikel u ta’ xarbiet mhux alkoħoliċi b’qawwa alkoħolika li ma teċċedix 1.2 % fil-volum, u mhux għall-fatt li l-imsemmija essenzi huma intiżi għal dan l-għan.
24
Id-Direttiva 92/83, li tarmonizza l-istrutturi tad-dazji tas-sisa fuq l-alkoħol u x-xorb alkoħoliku, tipprevedi, fl-Artikolu 27(1)(e) tagħha, li l-Istati Membri jeżentaw il-prodotti koperti minn din id-direttiva mid-dazju tas-sisa armonizzat taħt il-kundizzjonijiet li huma jistabbilixxu sabiex tiġi żgurata l-applikazzjoni korretta u diretta ta’ dawn l-eżenzjonijiet u sabiex jiġu evitati kull evażjoni, evitar jew abbuż, meta dawn jintużaw għall-produzzjoni ta’ essenzi użati fil-preparazzjoni ta’ prodotti tal-ikel u ta’ xarbiet alkoħoliċi b’qawwa alkoħolika li ma teċċedix 1.2 % fil-volum.
25
Mill-ġurisprudenza tal-Qorti tal-Ġustizzja jirriżulta li kull prodott li jaqa’ taħt l-intestaturi 2207 u 2208 tan-NM u li għandu qawwa alkoħolika effettiva li teċċedi l‑1.2 % fil-volum huwa kopert mill-kunċett ta’ “alkoħol etiliku”, fis-sens tal-ewwel inċiż tal-Artikolu 20 tad-Direttiva 92/83, anki jekk jagħmel parti minn essenza li taqa’ taħt l-intestatura 3302 tan-NM. Għaldaqstant, skont l-Artikolu 19(1) ta’ din id-direttiva, tali prodott għandu, bħala prinċipju, jiġi suġġett għad-dazju tas-sisa armonizzat previst mill-imsemmija direttiva, bla ħsara, madankollu, għall-eżenzjonijiet previsti fl-Artikolu 27(1) tal-istess direttiva (sentenza tat‑22 ta’ Diċembru 2022, Quadrant Amroq Beverages, C‑332/21, EU:C:2022:1031, punt 40).
26
F’dan ir-rigward, għandhom jittieħdu inkunsiderazzjoni mhux biss il-formulazzjoni tal-Artikolu 27(1)(a) tad-Direttiva 92/83 iżda wkoll il-kuntest tiegħu u l-għanijiet li għandhom jintlaħqu mil-leġiżlazzjoni li minnha tagħmel parti din id-dispożizzjoni (ara, f’dan is-sens, is-sentenzi tas‑17 ta’ Novembru 1983, Merck_292/82, EU:C:1983:335, punt 12, u tat‑8 ta’ Diċembru 2022, Luxury Trust Automobil, C‑247/21, EU:C:2022:966, punt 47 u l-ġurisprudenza ċċitata).
27
Fl-ewwel lok, fir-rigward tal-formulazzjoni tal-Artikolu 27(1)(e) tad-Direttiva 92/83, il-Qorti tal-Ġustizzja diġà ddeċidiet li dan ma huwiex nieqes minn ambigwità sa fejn l-espressjoni “essenzi għall-preparazzjonijiet ta’ l-ikel u tax-xorb mhux alkoħoliku b’qawwa alkoħolika li ma teċċedix il-1,2 [1.2] % vol.” tista’ tiġi interpretata bħala li tfisser li, sabiex l-alkoħol etiliku li jinsab fl-essenzi jiġi eżentat, dawn l-essenzi għandhom ikunu ġew prodotti għall-preparazzjoni ta’ prodotti tal-ikel u ta’ xarbiet alkoħoliċi b’qawwa alkoħolika li ma teċċedix 1.2 % fil-volum jew li għandhom effettivament jintużaw għal tali preparazzjoni (ara, f’dan is-sens, is-sentenza tat‑22 ta’ Diċembru 2022, Quadrant Amroq Beverages, C‑332/21, EU:C:2022:1031, punt 41).
28
Fit-tieni lok, fir-rigward tal-kuntest li fih tinsab din id-dispożizzjoni, għandu jiġi rrilevat li din tagħmel parti minn sensiela ta’ eżenzjonijiet obbligatorji applikabbli għall-alkoħol u għax-xarbiet alkoħoliċi li jappartjenu għal ċerti kategoriji partikolari jew suġġetti għal ċerti użi speċifiċi.
29
Barra minn hekk, minn ġurisprudenza stabbilita tal-Qorti tal-Ġustizzja jirriżulta li l-element li jiddetermina l-eżenzjoni prevista fl-imsemmija dispożizzjoni huwa l-użu finali li jsir mill-alkoħol etiliku (ara s-sentenza tat‑22 ta’ Diċembru 2022, Quadrant Amroq Beverages, C‑332/21, EU:C:2022:1031, punt 44 u l-ġurisprudenza ċċitata).
30
F’dan il-każ, il-qorti tar-rinviju tindika, essenzjalment, li l-użu finali effettiv tal-essenzi inkwistjoni għall-preparazzjoni ta’ prodotti tal-ikel u ta’ xorb mhux alkoħoliku b’qawwa alkoħolika li ma teċċedix 1.2 % fil-volum ma ngħatax il-prova tiegħu sa fejn dawn l-essenzi nbiegħu mir-rikorrenti fil-kawża prinċipali mhux biss lil utenti li jużaw huma stess l-imsemmija essenzi għal tali preparazzjoni, iżda wkoll lil entitajiet li sussegwentement ibigħuhom mill-ġdid lil tali utenti.
31
F’dan il-kuntest, għandu jitfakkar li l-Qorti tal-Ġustizzja diġà ddeċidiet li, minn naħa, l-eżenzjoni tal-prodotti msemmija mill-Artikolu 27(1) tad-Direttiva 92/83 tikkostitwixxi l-prinċipju u r-rifjut ta’ tali eżenzjoni huwa l-eċċezzjoni, u li, min-naħa l-oħra, il-possibbiltà mogħtija lill-Istati Membri minn din id-dispożizzjoni li jistabbilixxu l-kundizzjonijiet li għandhom bħala għan “li tkun assigurata l-aplikazzjoni korretta u ħafifa ta’ dawn l-eżenzjonijiet u li tkun ipprevenuta xi evażjoni, ħelsien jew abbuż” ma tistax tqiegħed inkwistjoni n-natura inkundizzjonata tal-obbligu ta’ eżenzjoni previst fl-imsemmija dispożizzjoni (ara s-sentenza tat‑22 ta’ Diċembru 2022, Quadrant Amroq Beverages, C‑332/21, EU:C:2022:1031, punt 46 u l-ġurisprudenza ċċitata).
32
Fit-tielet lok, l-għan li għandu jintlaħaq mill-eżenzjonijiet previsti mid-Direttiva 92/83 huwa, b’mod partikolari, li jiġi nnewtralizzat l-effett tad-dazji tas-sisa fuq l-alkoħol bħala prodott intermedjarju li jagħmel parti mill-kompożizzjoni ta’ prodotti oħra kummerċjali jew industrijali (ara s-sentenza tat‑22 ta’ Diċembru 2022, Quadrant Amroq Beverages, C‑332/21, EU:C:2022:1031, punt 47 u l-ġurisprudenza ċċitata).
33
F’dan is-sens, il-punt 1 tad-dokument tal-Kumitat dwar id-Dazji tas-Sisa, intitolat “Linji gwida adottati fil-laqgħa tat‑12, tat‑13, u tal‑14 ta’ Novembru 2003”, jindika li d-delegazzjonijiet tal-Istati Membri jaċċettaw kważi b’mod unanimu li l-eżenzjoni prevista fl-Artikolu 27(1)(e) tad-Direttiva 92/83 tapplika sa mill-produzzjoni jew mill-importazzjoni tal-essenzi li jaqgħu, b’mod partikolari, taħt l-intestatura 3302 tan-NM.
34
Issa, l-interpretazzjoni li tissuġġetta l-eżenzjoni mid-dazji tas-sisa fuq l-alkoħol etiliku li jifforma parti mill-kompożizzjoni tal-essenzi għal użu finali effettiv ta’ dawn l-essenzi għall-preparazzjoni ta’ prodotti tal-ikel u ta’ xorb mhux alkoħoliku b’qawwa alkoħolika li ma teċċedix 1.2 % fil-volum tista’ tippreġudika l-għan li jiġi nnewtralizzat l-effett tad-dazji tas-sisa fuq l-alkoħol etiliku bħala prodott intermedjarju li jagħmel parti mill-kompożizzjoni ta’ prodotti kummerċjali jew industrijali oħra. Fil-fatt, sa fejn l-essenzi intiżi għall-preparazzjoni ta’ prodotti tal-ikel u ta’ xorb mhux alkoħoliku b’qawwa alkoħolika li ma teċċedix l1.2 % fil-volum jinbiegħu lil persuni li jbigħuhom sussegwentement lil dawk li jużawhom għal tali preparazzjoni, l-alkoħol etiliku li jifforma parti mill-kompożizzjoni ta’ dawn l-essenzi huwa suġġett għad-dazji tas-sisa, minkejja l-fatt li huma effettivament użati għal tali preparazzjoni.
35
Fid-dawl tal-kunsiderazzjonijiet kollha preċedenti, ir-risposta għall-ewwel domanda għandha tkun li l-Artikolu 27(1)(e) tad-Direttiva 92/83 għandu jiġi interpretat fis-sens li jipprekludi leġiżlazzjoni nazzjonali li tissuġġetta l-eżenzjoni mid-dazji tas-sisa fuq l-alkoħol etiliku li jaqa’ taħt il-kompożizzjoni tal-essenzi li jaqgħu taħt l-intestatura 330210 tan-NM għal użu li saret il-prova tiegħu ta’ dawn l-essenzi għall-preparazzjoni ta’ prodotti tal-ikel u ta’ xarbiet mhux alkoħoliċi b’qawwa alkoħolika li ma teċċedix 1.2 % fil-volum, u mhux għall-fatt li l-imsemmija essenzi huma intiżi għal dan l-għan.
Fuq it-tieni domanda
36
It-tieni domanda, moqrija fid-dawl tal-motivi tad-deċiżjoni tar-rinviju, għandha tinftiehem fis-sens li saret biss fil-każ li l-Artikolu 27(1)(e) tad-Direttiva 92/83 ikun ġie interpretat fis-sens li jippermetti li l-eżenzjoni tad-dazji tas-sisa fuq l-alkoħol etiliku li jagħmel parti mill-kompożizzjoni tal-essenzi li jaqgħu taħt l-intestatura 330210 tan-NM tiġi suġġetta għal użu li ġiet prodotta l-prova tiegħu ta’ dawn l-essenzi għall-preparazzjoni ta’ prodotti tal-ikel u ta’ xarbiet alkoħoliċi b’qawwa alkoħolika li ma teċċedix 1.2 % fil-volum.
37
Fid-dawl tar-risposta mogħtija għall-ewwel domanda, ma hemmx lok li tingħata risposta għal din it-tieni domanda.
Fuq l-ispejjeż
38
Peress li l-proċedura għandha, fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti tar-rinviju, hija dik il-qorti li għandha tiddeċiedi fuq l-ispejjeż. L-ispejjeż sostnuti għas-sottomissjoni tal-osservazzjonijiet lill-Qorti Ġenerali, barra dawk tal-imsemmija partijiet, ma jistgħux jitħallsu lura.
Għal dawn il-motivi,
IL-QORTI ĠENERALI (Awla li tiddeċiedi fuq domandi preliminari)
taqta’ u tiddeċiedi:
L-Artikolu 27(1)(e) tad-Direttiva tal-Kunsill 92/83/KEE tad‑19 ta’ Ottubru 1992 dwar l-armonizzazzjoni ta’ l-istrutturi tat-taxxi tas-sisa fuq l-alkoħol u x-xorb alkoħoliku
għandu jiġi interpretat fis-sens li:
jipprekludi leġiżlazzjoni nazzjonali li tissuġġetta l-eżenzjoni mid-dazji tas-sisa fuq l-alkoħol etiliku li jaqa’ taħt il-kompożizzjoni tal-essenzi li jaqgħu taħt l-intestatura 330210 tan-Nomenklatura Magħquda, li jinsab fl-Anness I tar-Regolament tal-Kunsill (KEE) Nru 2658/87 tat‑23 ta’ Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni ta’ Dwana, kif emendat bir-Regolament ta’ Implimentazzjoni tal-Kummissjoni (UE) 2015/1754 tas‑6 ta’ Ottubru 2015, għal użu li ġiet prodotta l-prova tal-użu tiegħu ta’ dawn l-essenzi għall-preparazzjoni ta’ prodotti tal-ikel u ta’ xarbiet mhux alkoħoliċi b’qawwa alkoħolika li ma teċċedix 1.2 % fil-volum, u mhux għall-fatt li l-imsemmija essenzi huma intiżi għal dan l-għan.
Papasavvas
Pynnä
Laitenberger
Stancu
Dimitrakopoulos
Mogħtija f’qorti bil-miftuħ fil-Lussemburgu, fit‑22 ta’ Ottubru 2025.
Firem
(
*1
)	Lingwa tal-kawża: iċ-Ċek.